વિજયને ચિંતા બેઠી. એણે તો એકાઉન્ટ શરૂ કર્યો તે પછી કોઈ દિવસ તે એકાઉન્ટ ખોલ્યો નહોતો. ઈ-મેઈલ તો ભેગી થતી જતી હશે. વિજયને થયું : જલદી એકાઉન્ટનો પાસવર્ડ આપી બધી ઈ-મેઈલ એક વાર ખોલી નાખું તો ‘નોટ રેડ’ ‘નહિ વંચાયેલી’માંથી ‘રેડ’ – ‘વંચાયેલી’નું સ્ટેટસ થઈ જાય. પણ વિજયને પાસવર્ડ જરા પણ યાદ નહોતો. બીજા દિવસે ઑફિસમાં જતાં પહેલાં ઘરના કમ્પ્યૂટર બાજુના પ્રિન્ટર નીચેથી એણે પાસવર્ડની કાપલી લઈ ખિસ્સામાં મૂકી દીધી. પછી ઑફિસ જઈ જી-મેલના એકાઉન્ટ પર જઈ સાઈન-ઈનમાં લખ્યું, Bhai&BawithGod@gmail.com અને ખિસ્સામાંથી કાપલીમાંથી જોઈને લાંબો લાંબો અર્થ વગરનો પાસવર્ડ ટાઈપ કર્યો.